batyskaf
Batyskaf, fransk batyscaphe, specielt konstrueret undervandsbåd beregnet til videnskabelige undersøgelser på stor dybde. Den er en videreudvikling af batysfæren og har vægge af 9-15 cm tykke stålplader.
Den første batyskaf blev konstrueret i 1948 af Auguste Piccard. Den blev dog først senere, i en forbedret udgave, anvendt til bemandede neddykninger. I 1953 nåede Piccard ud for Napoli ned i 3130 m dybde. Mere avancerede versioner af batyskafen har været anvendt til neddykninger under 11.000 m af bl.a. Piccards søn Jacques i 1960.